Κατάργηση - σύσταση θέσεων διοικητικού προσωπικού στο Πανεπιστήμιο Αιγαίου. Από τις κατά το άρθρο 1 παρ. α του Π.Δ. 281/1987 (Ά 142), υφιστάμενες θέσεις του κλάδου Π.Ε. Διοικητικού -Οικονομικού του Πανεπιστημίου Αιγαίου, μία (1) κενή καταργείται και αντί αυτής συνιστάται μία θέση στον δια του παρόντος ιδρυόμενο κλάδο Π.Ε. Φυσικών, Χημικών Γεωλόγων, Προσόν διορισμού στον εισαγωγικό βαθμό της θέσης αυτής ορίζεται το ομώνυμο πτυχίο Τμήματος Α.Ε.Ι. της ημεδαπής ή ισότιμο αντίστοιχης ειδικότητας της αλλοδαπής και εξειδικευμένες γνώσεις στους τομείς της φυσικοχημείας, χημείας, χημείας περιβάλλοντος, οι οποίες αποδεικνύονται με μεταπτυχιακό τίτλο σπουδών ή με πιστοποιητικό Πανεπιστημιακού Ιδρύματος ή με τριετή τουλάχιστον αποδεδειγμένη εμπειρία. Η ισχύς του παρόντος αρχίζει από την δημοσίευσή του στην Εφημερίδα της Κυβερνήσεως. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος διατάγματος.